Prema istraživanju koje je za Novu Tv provela agencija Ipsos u 1. izbornoj jedinici Narodna koalicija osvaja 38,7 posto, HDZ 26,7 posto, a slijedi Most s 10 posto, Bandićeva koalicija s potporom od 7,8 posto te Pametno sa 6 i Živi zid s 5,9 posto podrške.

Narodna bi koalicija osvojila 6 mandata, HDZ 4, a po jedan Most i Bandić, a jedan mandat nije isključen niti stranci Pametno te koaliciji Živog zida. Dakle, od 14 mandata, dva mandata nisu sigurna, i to Živog zida i stranke Pametno.

Tajnik stranke Pametno i nositelj njihove liste u 1. izbornoj jedinici Ivica Puljak odmah je na Facbooku komentirao rezultate ankete ovim riječima:

- Sada se više ne morate brinuti kako će završiti vaš glas za Pametno i Za grad. Završit će u Saboru, gdje će se boriti i izgarati za ideje o modernom i građanskom društvu. Za nekoliko godina, kad bas budu pitali (vaša djeca, unuci, prijatelji …) gdje ste bili 2016., vjerujem da ćete im ovako odgovoriti: 'Ta godina je bila prekretnica u mom životu i presudna godina, s kojom se počela graditi ova Hrvatska na koju smo danas svi ponosni: tolerantna, uljudna, kulturna, građanska, moderna i obrazovana zemlja. Nije bilo lako, ni jednostavno. Cijela godina je počela naopako. Nova Vlada nas je počela vraćati u Srednji vijek, zaustavili su najvažniju od svih reformi, kurikularnu reformu, počeli su gaziti ljudska prava, na ulicama su se ponovno počeli pojavljivati razni oblici netolerancije … Nije bilo dobro. Ali, onda je ustala ona tiha i građanska Hrvatska. Najprije je nas više od 50.000 ustalo na prosvjedu protiv zaustavljanja kurikularne reforme, ali je to, u biti, bio prosvjed protiv svega što je ta Vlada radila. Bilo bi nas i više, da u Splitu nije bilo nevrijeme, ali su Splićani svejedno došli u rekordnom broju. Zatim je ta Vlada pala, ne zato što joj je bilo žao svega što je radila, nego su se međusobno posvađali. Za reformu školstva i ljudska prava ih nije bilo briga. Na izvanrednim izborima sam glasao za stranke Pametno i Za grad i na to sam posebno ponosan. Bez imalo kalkulacije, prvi put u životu sam dao glas onima u koje vjerujem i glasao sam za nekoga, a ne protiv, kao uvijek do sada. Ti ljudi su ispunili sva svoja obećanja: radili su kao što su i rekli, bili su prvo najmarljiviji, najvjerodostojniji i najpošteniji saborski zastupnici ikad, zatim su za nekoliko godina sudjelovali u vlasti, a sada vode ovo društvo, upravo onako kako su i govorili. Zato se sine/kćeri/prijatelju moj, mi svi danas ponosimo svojom zemljom. Vjeruj u dobre ideje i dobre ljude, daj im svoje povjerenje. Ja se nisam bojao 2016., nemoj se ni ti bojati budućnosti, ona će biti onoliko sjajna, koliko je ti sam izgradiš.'

